የድህረ ምርት አያያዝና አጠባበቅ ዘዴዎችን ማሻሻል  ልዩ ትኩረት እንደሚሻ ቢሮዉ ገለፀ
ከሰብል መሰብሰቡ ጎን ለጎን ከ15 እስከ 30 ከመቶ ድረስ ምርት ሊባክንባቸው የሚችሉ የድህረ ምርት አያያዝና አጠባበቅ ዘዴዎችንም ማሻሻል ላይ ልዩ ትኩት መደረግ እንዳለበት የአማራ ክልል ግብርናና የተፈጥሮ ሃብት ልማት ቢሮ ገለፀ፡፡ቢሮው እንዳስታወቀው በክልሉ ከ990 ሺህ 923 ሄክታር በላይ መሬት በተለያዩ ሰብሎች የተሸፈነ ሲሆን በተደረገው የቅድመ ምርት ትንበያም የሰብሉ ምርት ይዘት አጥጋቢ እንደሆነም በመስክ ምልከታ ታይቷል፡፡በመኸሩ የደረሱ ሰብሎችን በኮምባይነር ታግዞ የማንሳት ስራም ተጠናክሮ መቀጠሉን ቢሮው ጠቁሞ እንደ ጤፍና ቦሎቄ ያሉትን ሰብሎች ደግሞ አርሶ አደሩ አደረጃጀቶቹን ተጠቅሞ በወቅቱ በመሰብሰብ ወቅቱን ካልጠበቀ ዝናብና መሰል ጉዳቶች እንዲከላከል አሳስቧል፡፡ሁሉም አርሶ አደር የሰብል ተረፈ ምርቶችን በአግባቡ ሰብስቦ እንዲያከማችና በቀጣይም ለእንስሳት መኖነት እንዲያውልም ጥሪ አቀርቧል፡፡ ባለፈው አመት በክልሉ የተከሰተው ውርጭ እንደ እንሰትና ቡና በመሳሰሉ ሰብሎች ላይ ጉዳት ማስከተሉን ያወሳው ቢሮው ዘንድሮም ይኸው ክስተት በህዳርና ታህሳስ ወራት የመታየት አጋጣሚው ሰፊ በመሆኑ አርሶ አደሩ እንስሳቱን እቤት በማሳደር ለሰብሉ ውሃ በማጠጣትና ጭስ በማጨስ ጉዳቱን ለመቀነስ አበክሮ እንዲሰራም አሳስቧል፡፡የአሁኑ ወቅት በክልሉ በተለይም በማዕከላዊ ዞኖች አካባቢ የመኸር ሰብሎች የሚሰበሰቡበት ወሳኝ ጊዜ ነው፡፡ያም ሆኖ በብዙ አካባቢዎች ወቅቱን ያልጠበቀ ዝናብ እየታየ መሆኑም ቢሮዉ አመልክቷል፡፡የክልሉ እርሻና ተፈጥሮ ሀብት ልማት ቢሮ እንዳለው አርሶ አደሩ አመቱን ሙሉ የደከመበትን የደረሰ አዝመራ ዘመናዊ ዘዴዎችንና ማሽነሪዎችን በመጠቀም ሳይበላሽ የማሰባሰብ ተግባሩን ሊያፋጥን ይገባል፡፡ የክልሉ አርሶ አደር የተለያዩ አደረጃጀቶችን በመጠቀም እና የደቦ ስርዓቶችን በማጠናከር የደረሱ ሰብሎችን በፍጥነት በመሰብሰብ በየጊዜው የሚታየውን የምርት ብክነትና ብልሽት በማስወገድ የራሱንም ሆነ የሀገሩን ተጠቃሚነት ሊያረጋግጥ ይገባል፡፡አርሶ አደሩ የደረሱ የመኸር ሰብሎችን በተደራጀ አግባብ በወቅቱ እንዲሰበሰቡ በማድረግ የምርት ብክነትን ለመከላከል ሙሉ ትኩረቱን በሰብል ጥበቃና አያያዝ ላይ እንዲደርግ ቢሮው ጠይቋል፡፡በእርጥበታማና ደጋማ የክልሉ አካባቢዎች ላይ በዚህ አመትም የዋግና ተምች እንዲሁም የውርጭ ችግሮች ሊያጋጥሙ ስለሚችሉ መላው አርሶ አደር ተገቢን የቅድመ መከላከል ስራ እንዲሰራም የደቡብ ክልል እርሻና ተፈጥሮ ሀብት ልማት ቢሮ አሳስቧል፡፡ 
 የብሔራዊ ሜትሮሎጂ ትንበያ እንደሚያሳየው የአየር ሁኔታው ደረቅና ነፋሻማ ሆኖ የሚቀጥል ሲሆን አልፎ አልፎ በማዕከላዊ ዞኖች፣ በምስራቅና ደቡብ ምዕራብ ዞኖች ደግሞ ከመደበኛ ጋር ተቀራራቢ የሆነና አልፎ አልፎም ነፋስ የቀላቀለ ዝናብ ሊኖር ስለሚችል ተገቢው ጥንቃቄ እንዲደረግም ጠይቋል፡፡በመኸሩ ስንዴን በቴክኖሎጂ ታግዞ ከ199 ሺህ ሄክታር በላይ፣ ጤፍን ከ242 ሺህ ሄክታር በላይ፣ ቦሎቄን ከ115 ሺህ ሄክታር በላይ የምግብ ገብስን ከ85ሺህ ሄክታር በላይ መሬት ላይ ማልማት መቻሉንና አጠቃላይ የምርት ይዘቱም በአብዛኛው የክልሉ አካባቢ በጥሩ ደረጃ ላይ እንደሚገኝም ቢሮዉ አስታውቋል፡፡በየአካባቢው የሚገኙ የሰብል ምርት ግብይት ህብረት ስራ ማህበራት ተገቢውን ቅድመ ዝግጅት በማድረግ ምርቱን በተመጣጣኝ ዋጋ በመግዛት አርሶ አደሩ ተጠቃሚ እንዲሆንና ገበያውም የተረጋጋ እንዲሆን የተጠናከረ ስራ እንዲሰሩም ቢሮው ጥሪ አቅርቧል፡፡የክልሉ አርሶ አደር ሰብሉን የመሰብሰብ፣ ምርቱን ያለምንም ብክነት ወደ ጎተራ የማስገባት፣ በጎተራ ያለው ምርት በተባዮች እንዳይበላ የመከላከል፣ ለበጋው የመስኖ ስራ ውሃውን የመጠበቅና የማሳ ዝግጅቱን አጠናክሮ መቀጠል ዋነኛ ተግባራቱ መሆን እንዳለባቸውም ተጠቁሟል፡፡ 